Το αντικείμενο του φροντιστηριακού μαθήματος είναι η εκπαίδευση των φοιτητών του Προγράμματος Μεταπτυχιακών Σπουδών του Τμήματος Επικοινωνίας και Μ.Μ.Ε. στη διαχείριση ενός ενημερωτικού ιστότοπου (web site) σε πραγματικό υπόβαθρο και ταυτόχρονα η δημιουργία μιας ενεργούς και συνεχώς ανανεούμενης διαδικτυακής πύλης (internet portal) για τις ανάγκες ηλεκτρονικής αποτύπωσης του Προγράμματος και των δραστηριοτήτων του διδακτικού προσωπικού, των συνεργατών και των φοιτητών του.

«Κορμός» του μαθήματος θα είναι η πρακτική εκπαίδευση των φοιτητών στην ειδησεογραφική κάλυψη και στο πώς μεταφέρονται οι ειδήσεις σε ενημερωτικά portals. Το αποτέλεσμα των εβδομαδιαίων ρεπορτάζ θα «ανεβαίνει» με τη μορφή ειδήσεων (newsfeed) στο portal του Προγράμματος με το ανάλογο υλικό (φωτογραφίες, βίντεο κ.λπ.).

Το μάθημα θα οργανωθεί στη βάση ενός σπουδαστικού εξαμήνου και θα διαρκεί τρεις ώρες την εβδομάδα. Απαιτείται από τον φοιτητή να φέρνει τον δικό του ηλεκτρονικό υπολογιστή. Στη συνέχεια θα αποκτά τον δικό του κωδικό πρόσβασης στο σύστημα διαχείρισης του portal και θα αναλαμβάνει μία «εργασία»/ρεπορτάζ κάθε εβδομάδα.

Διδάσκων είναι ο Πέτρος Αλεξανδρής, δημοσιογράφος-συνεργάτης του Μεταπτυχιακού. Ο κ. Αλεξανδρής είναι απόφοιτος του Τμήματος Επικοινωνίας και Μ.Μ.Ε. (1997-2002) και του Π.Μ.Σ. «Επικοινωνία και Πολιτισμικές Σπουδές» (2011-2013). Εργάστηκε από το 1998 σε εφημερίδες («Αθηναϊκή», «Εξουσία») και στον ειδικό Τύπο («Τρόφιμα & Ποτά», «Retail Business», «Αγρόκτημα», «Agrenda», «Antivirus» κ.ά.). Από το 2004 και μετά συνεργάστηκε και με ειδικού ενδιαφέροντος ενημερωτικά portals (Agronews - αγροτικά νέα, [avmag.gr](http://avmag.gr/) - νέα της ΛΟΑΤΚΙ κοινότητας). Πλέον εργάζεται για το ειδησεογραφικό portal Agro24 (για αγροτικά θέματα), το [avmag.gr](http://avmag.gr/) (με το περιοδικό Antivirus) και το περιοδικό «Agricola» της «Καθημερινής».

Το μάθημα θα πραγματοποιείται κάθε Τετάρτη 17.00-20.00, στο Εργαστήριο Τεχνών (αίθουσα 205). Τα μαθήματα ξεκινούν την Τετάρτη 12 Οκτωβρίου.